१२ वर्षपछि दीक्षान्त समारोह आयोजना गर्दै नेपाल संस्कृत विश्वविद्यालय
नेपाल संस्कृत विश्वविद्यालयको स्थापना योगी नरहरिनाथले चिम्टा गाडेर सुरुवात गर्नुभएको थियो । हिउँदमा धुलाम्य र वर्षायाममा हिलाम्मे हुन्थ्यो संस्कृत विश्वविद्यालय परिसर, केही महिनाअघि मात्रै राष्ट्रपति आउँदा विश्वविद्यालयको केन्द्रीय कार्यालयभित्र पुग्ने सडकका खाल्डाखुल्डी सम्म्याउने काम भएको थियो ।
गोकर्ण पौडेल तुलसीपुर, जेठ ३० गते । नेपाल संस्कृत विश्वविद्यालयको स्थापना योगी नरहरिनाथले चिम्टा गाडेर सुरुवात गर्नुभएको थियो । हिउँदमा धुलाम्य र वर्षायाममा हिलाम्मे हुन्थ्यो संस्कृत विश्वविद्यालय परिसर, केही महिनाअघि मात्रै राष्ट्रपति आउँदा विश्वविद्यालयको केन्द्रीय कार्यालयभित्र पुग्ने सडकका खाल्डाखुल्डी सम्म्याउने काम भएको थियो । यसपटक दीक्षान्त समारोह आयोजना हुने भएपछि उक्त क्षेत्रको सडक नै कालोपत्रे गरिएको छ । घोराही तुलसीपुर सडकखण्डदेखिको विश्वविद्यालयको मूल गेटदेखि केन्द्रीय कार्यालयसम्मका साथै सहायक गेटसम्म पुग्ने सडक कालोपत्रे गरिएको छ । लुम्बिनी प्रदेश सरकारले उक्त क्षेत्रको सडक कालोपत्रे गर्नका लागि बजेटको व्यवस्था गरेको थियो ।  विश्वविद्यालयले २०६८ सालयता १२ वर्षपछि पाँचाै दीक्षान्त समारोह आयोजना गर्न लागेको छ । विश्वविद्यालयका उपकुलपति प्राध्यापक डाक्टर यादवप्रकाश लामिछानेले २०६७ सालदेखि २०७६ सालसम्म शास्त्री, एक वर्षे शिक्षा शास्त्री, आयुर्वेद स्नातक तह(विएएमएस), आचार्य र विद्यावारिधि उत्तीर्ण गरेका चार हजार सात सय ७३ जनामध्ये दीक्षितका लागि आवेदन दिएका पाँच सय ७५ जना विद्यार्थीहरू दीक्षान्त समारोहमा सहभागी हुन थालेको बताउनुभयो ।समारोहमा सम्पूर्णानन्द विश्वविद्यालय वाराणसीका कुलपति प्राध्यापक हरेराम त्रिपाठीको प्रमुख आतिथ्यतामा  दीक्षान्त समारोह सम्पन्न हुन थालेको हो । दीक्षान्त समारोहमा विश्वविद्यालयका कुलपति एवम् प्रधानमन्त्री पुष्पकमल दाहाल ‘प्रचण्ड’को अध्यक्षतामा सम्पन्न हुँदैछ । दीक्षान्त समारोहमा प्रधानमन्त्रीसहित  शिक्षा विज्ञान तथा प्रविधिमन्त्री अशोकुमार राई, सूचना तथा प्रविधिमन्त्री रेखा शर्मा, लुम्बिनी प्रदेशका प्रदेश प्रमुख अमिक शेरचन, मुख्यमन्त्री डिल्लीबहादुर चौधरी आउने कार्यक्रम रहेको छ । उपकुलपति प्रा.डा. यादवप्रकाश लामिछानेका अनुसार बुधबार बिहान ९ बजे प्रधानमन्त्री आउने कार्यक्रम तय गरिएको छ ।  लामो समयसम्म दीक्षान्त समारोह नभएकै कारण विद्यार्थीले मूलप्रमाणपत्र प्राप्त नगरेका कारण विदेशमा पढ्न जानबाट वञ्चित हुँदै आएका थिए । आयुर्वेद स्नातक  तह(विएएमएस)का विद्यार्थी पहिलो पटक दीक्षित हुन थालेका छन् । 